b'\n_START_ARTICLE_\nRoyal Naval Air Service\n_START_PARAGRAPH_\nRoyal Naval Air Service (RNAS) oprettedes d. 1. juli 1914 som den britiske fl\xc3\xa5des flystyrker under ledelse af admiralitetet. Ved krigsudbruddet i august 1914 var RNAS st\xc3\xa6rkere end det af British Army i 1912 oprettede Royal Flying Corps (RFC) og RNAS r\xc3\xa5dede over 12 kyststationer som ogs\xc3\xa5 kaldtes RNAS, men under betydningen Royal Naval Air Station. Indtil d. 1. august 1915 havde RFC og RNAS f\xc3\xa6lles pilottr\xc3\xa6ning, men de to flystyrker blev derefter administrativt helt adskilt, indtil de d. 1. april 1918 igen blev sl\xc3\xa5et sammen til Royal Air Force.\n_START_SECTION_\nOpgaver\n_START_PARAGRAPH_\nRoyal Naval Air Services hovedopgave var rekognoscering for fl\xc3\xa5den, patruljering af kysten for fjendtlige skibe og ub\xc3\xa5de, angribe fjendtligt kystterritorium og forsvare Storbritannien mod luftangreb. Alene i 1917 opdagede RNAS 175 ub\xc3\xa5de og angreb 107. Ub\xc3\xa5ds-bek\xc3\xa6mpelsen foregik i samarbejde med Royal Navys skibe._NEWLINE_RNAS havde hovedansvaret for luftforsvaret af London og blev involveret i luftopg\xc3\xb8r med mange af den tyske Kaiserliche Marines luftskibe, som ofte endte med nedskydning af disse. F\xc3\xb8rste gang et luftskib \xc3\xb8delagdes var d. 8. oktober 1914, da en RNAS-vandflyver bombede en hangar i D\xc3\xbcsseldorf med en af den tyske h\xc3\xa6rs zeppelinere indeni. Lignende angreb foretoges samme \xc3\xa5r mod K\xc3\xb8ln og Friedrichshafen ved Bodens\xc3\xb8en. _NEWLINE_RNAS benyttede hovedsageligt vandflyvere som kunne fragtes p\xc3\xa5 specialbyggede Royal Navy-skibe og s\xc3\xa6ttes i vandet eller tages op efter behov, n\xc3\xa5r vejret tillod det. S\xc3\xa5ledes foretog RNAS-vandflyvere juledag 1914 et angreb mod Cuxhaven og i 1916 flere mindre vellykkede angreb mod luftskibsbasen i T\xc3\xb8nder. F\xc3\xb8rst hen mod krigens slutning begyndtes eksperimenter med byggeri af hangarskibe, hvor der p\xc3\xa5 flyd\xc3\xa6k kunne foretages start og eventuel landing.\n_START_SECTION_\nRoyal Air Force\n_START_PARAGRAPH_\nVed dannelsen d. 1. april 1918 af Royal Air Force omfattede RNAS-styrkerne 67.000 soldater, 2.949 fly, 103 balloner og 126 kyststationer. De forskellige eskadriller (engelsk: squadron) kom under den nye struktur ved at blive tillagt 200 i nummeret, s\xc3\xa5 for eksempel RNAS 1. eskadrille blev til RAF 201. eskadrille._NEWLINE_I 1937 genopstod Royal Navys flystyrker under admiralitetets kontrol, da Royal Air Force overf\xc3\xb8rte Fleet Air Arm med de hangarskibsb\xc3\xa5rne fly. Undtaget var flyveb\xc3\xa5de og landbaserede maritime patruljefly som h\xc3\xb8rte under RAF Coastal Command. Fleet Air Arm kaldtes indtil 1952 officielt Naval Air Branch.'